  Туспуктэм: Григорий Фомин Наталия Сильвестрова 15-тӥ куарусёнэ Удмуртиын нырысьсэ Йӧскалык дӥськутлэсь нуналзэ пусъёзы. Улосвылысь Кун Кенешлэн пумиськоназ праздниклэсь аспӧртэмлыкъёссэ но солы сӥзем ужрадъёсты эскеризы. Со сярысь элькун парламентлэн пресс-службаез ивортӥз. Элькунамы 130-лэсь трос калыкъёс уло. « Йӧскалык дӥськутлэн нуналэз Удмуртиын улӥсь калыкъёслэн пӧртэмлыксылы, тупаса улонэз дунъянлы, ог-огмес гажанлы саклык висъяны луонлык сётэ. Костюмез но солэсь люкетъёссэ валаны но гажаны дышетоно, малы ке шуоно котькуд калык дӥсь – со трос дауръем история » Татьяна Ишматова, Удмуртиысь Кун Кенешлэн тӧроезлэн воштӥсез – тодосъя, дышетонъя но граждан обществолэсь институтъёссэ азинтонъя ялан ужась ӧрилэн тӧроез Праздник нуналэ элькунын улӥсьёслы йӧскалык дӥсь яке солэсь люкетсэ дӥсяны ӵекто. Озьы ик солы сӥзем ужрадъёсы пыриськыны ӧтё. 15-тӥ куарусёнэ Ижын муниципал кылдытэтъёслэн «Мир в диалоге» форумзы (0+)  ортчоз. Чеберлыко киужъёсъя йӧскалык центрын 13 часын «Мастерская удмуртского мужского костюма "Путо"» ӵектос улсын быдэстэм но мукет коллекциосты возьматозы (0+). 14 часын удмуртъёслэн бызён дэремзылы сӥзем «Жизнь начинается со свадьбы» лекци (0+) лыдӟозы. 15 часын мастер-классын (0+) мӧля чеберъянъёс лэсьтыны дышетозы. Со сяна, Пичи Пурга ёросысь Ботё выжылэн вашкала арбериосыныз адӟытонэн (0+) тодматскыны луоз. «Удмурт Кенеш» огазеяськон акция (0+) радъя. Мылкыд карисьёс калык дӥськутэн пӧртэм интыосын лэсьтэм туспуктэмъёсты мерлыко вотэсъёсъёсазы поттыны быгато. Эгра ёросын йӧскалык дӥсьлы сӥзем «ИГРА в народном» декада (0+) кутске. Со улсын костюмъёсын адӟытон ужалоз, «Национальный костюм – наследие веков» инсталляция, литературной дефиле, «День национального костюма» программа, шаертодонъя музейын усьтэм ӧсъёсын нунал радъяськоз. 16-тӥ куарусёнэ Пичи Пурга ёросын «Учке мынэсьтым дэремме» элькун фестиваль (0+) ортчоз. Озьы ик ёросын улӥсьёс фотомарафон (0+) мытӥзы, соос калык дӥськутэн туспуктэмъёссэс «ВКонтакте» мерлыко вотэсэ #ПургаВнациональном хештег улсын поттало. Вавож ёросын «На работу – в национальном костюме» акци (0+) радъялозы. Адямиослы дышем дресс-кодлэсь палэнскыны но уж дуразы калык дӥсен лыктыны ӵекто. Тодэ вайытом, Калык дӥськутлэсь нуналзэ Удмуртиын 27-тӥ инвожое юнматизы. Тегъёс: йӧскалыклулчеберет дӥськут праздникъёс Удмуртия  